Budestečanska cyrkej

Budestečanska cyrkej je ewangelsko-lutherska cyrkej w Budestecach w Budyskim wokrjesu. Wona słuži Budestečanskej ewangelskej wosadźe w cyrkwinskim wobwodźe Budyšin-Kamjenc ewangelskeje krajneje cyrkwje w Sakskej. Hač do druheje połojcy 20. lětstotka je so tu tež serbsce prědowało. Posledni serbskorěčny farar bě Bohuměr Rejsler, kiž zemrě w lěće 1968.

Wokoło cyrkwje nadeńdźe so stary Budestečanski kěrchow z někotrymi historiskimi narownymi pomnikami, mjez nimi tež tajke ze serbskim napisom (na př. za Jana Michała Budarja). Pomnikaj za padnjenych Němsko-němskeje wójny a Prěnjeje swětoweje wójny, wobaj ze serbskim napisom, nadeńdźetej so pak na wjetšim nowym pohrjebnišću zady gmejnskeho zarjada. W zachodnej hali stejitej narownej pomnikaj fararjow Michała Frencla a Jana Běmarja.

Ewangelska cyrkej w Budestecach steji jako kulturny pomnik pod škitom.

 Stawizny 
Budestečanska cyrkej je so hižo w lěće 1331 pisomnje naspomniła. Mjez 1726 a 1732 je so cyła cyrkej z wěžu dospołnje nowo twariła. Stara fara, wulki tykowany twar, je so w lěće 1881 wottorhnyła.

Wot lěta 1922 wotměwaše so kóždolětny serbski prědarski seminar pola fararja Domaški na Budestečanskej farje. Domaška podpěrowaše tež čiłe serbske towarstwowe hibanje mjezywójnskeho časa wokoło Budestec.

 Wosada 
Do Budestečanskeje wosady słušeja nimo Budestec tež wjeski Bjedrusk, Bónjecy, Čorne Noslicy, Debsecy, Dźenikecy, Hajnicy, Hornja Hórka, Chójnica, Chójnička, Jiłocy, Kózły, Lejno, Lubjenc, Małe Debsecy, Rašow, Rozwodecy, Splósk, Supow, dźěl Wbohowa a Zahor kaž tež ewangelscy wobydlerjo Mnišonca a Dźěžnikec.

 Fararjo 
 doba  mjeno  ródna wjes  žiwjenske daty  přispomnjenja 1596–1652  Michael Schwach    † 1652  do toho w Hodźiju 1662–1706  Michał Frencel  Běčicy  1628–1706  do toho w Kózle 1706–1742  Jan Běmar  Rodecy  1671–1742  přichodny syn předchadnika; do toho hižo tu pomocny prědar 1742–1779  Jan Gotttrau Běmar  Budestecy  1710–1779  syn předchadnika; do toho hižo tu pomocny prědar 1779–1799  Michał Klauser  Schemnitz, Madźarska (dźensa Banská Štiavnica, Słowakska)  1740–1799  do toho w Budyšinku; bě serbšćinu w Serbskim prědarskim towarstwje nawuknył 1799–1806  Jan Arnošt Benjamin Běmar  Njeswačidło  1762–1806  prawnučk Jana Běmarja; do toho subdiakon w Zhorjelcu 1807–1833  Karl Bohumił Marloth(Karl Gottlieb Marloth)  Budyšin  1772–1833  do toho kapłan w Njeswačidle 1834–1874  Handrij Brósk  Rakojdy  1802–1877  do toho w Malešecach 1874–1902  Jan Herman Mrózak  Narć  1841–1902  do toho w Radšowje 1902–1929  Franc Moric Domaška  Nosaćicy  1862–1931  do toho kapłan w Hodźiju; 1929 emeritowany 1929–1947  Jan Bojc(Johann Richard Boitz)  Židow  1880–1948  wot 1907 tule diakon 1947–1968  Bohuměr Rejsler(Gottfried Hermann Rösler)  Mittweida  1902–1968  do toho w Minakale, złoži 1935 zastojnstwo 1969–   Traugott Lange     wot 2003  Christoph Kästner      do toho w Kemnitzu

 Wobrazy 

 Literatura 


 Wotkazaj 

 Wopisanje Budestečanskeje wosady w Statistice Łužiskich Serbow Arnošta Muki (digitalizat)

Kategorija:Budestecy
Kategorija:Ewangelsko-lutherski cyrkwinski twar
Kategorija:Cyrkwinske twarjenje w Budyskim wokrjesu
Kategorija:Kulturny pomnik w Budyskim wokrjesu